REPUBLIKA SRBIJA

NARODNA SKUPŠTINA

Odbor za zdravlje i porodicu

18 Broj: 06-2/35-15

26. januar 2015. godine

B e o g r a d

ZAPISNIK

18. SEDNICE ODBORAZA ZDRAVLjE I PORODICU

ODRŽANE 23. JANUARA 2015. GODINE

Sednica je počela u 17,15 časova.

 Sednici je predsedavala prof. dr Slavica Đukić Dejanović, predsednik Odbora.

Sednici su prisustvovali članovi Odbora: dr Branislav Blažić, dr Ninoslav Girić, dr Predrag Mijatović, prof. dr Mileta Poskurica, dr Aleksandar Radojević, mr. dr Ljubica Mrdaković Todorović, dr Vesna Rakonjac, dr Darko Laketić, Elvira Kovač, dr Milan Latković, dr Ljiljana Kosorić.

Sednici nisu prisustvovali članovi Odbora: prof. dr Milan Knežević, dr Radoslav Jović, prof. dr Dušan Milisavljević i Milena Ćorilić, Nevena Stojanović, kao ni njihovi zamenici.

Pored članova Odbora sednici je prisustvovao narodni poslanik Srđan Kružević.

Na predlog predsednice Odbora, jednoglasno, usvojen je sledeći:

D n e v n i r e d

1. Zaključak Odbora o aktivnostima povodom razmatranja značaja vakcinacije u sprečavanju oboljevanja od zaraznih bolesti;

2. Povlačenje iz procedure amandmana Odbora na čl. 14, 16. i 21. Predloga zakona o prevenciji i dijagnostici genetičkih bolesti, genetički uslovljenih anomalija i retkih bolesti.

 Prva tačka dnevnog reda – Zaključak Odbora o aktivnostima povodom razmataranja značaja vakcinacije u sprečavanju oboljevanja od zaraznih bolesti

 Predsednik Odbora prof. dr Slavica Đukić Dejanović, naglasila je da je sednicu o temi vakcinacije sazvala na inicijativu ministra zdravlja, kako bi Odbor zajedno sa stručnjacima iz ove oblasti poslao poruku građanima i roditeljima o značaju vakcinacije u sprečavanju oboljevanja od zaraznih bolesti, odnosno da javnost čuje mišljenje stručnjaka o ovom pitanju koje je utemeljeno na činjenicama i dokazima.

Polazeći od stava da građani od nadležnih ograna s pravom očekuju mišljenje i pomoć, ministar je na sednici sugerisao da Odbor o temi vakcinacije jednom mesečno organizuje sastanke zajedno sa stručnjacima, radi praćenja situacije sa vakcinisanjem dece.

Saglasno tome, predsednik Odbora prof. dr Slavica Đukić Dejanović predložila je da Odbor prihvati predlog ministra i da u narednom periodu dok za to postoji potreba, Odbor drži redovne mesečne sednice na koje će pozivati predstavnike institucija i struke, kako bi se pratila situacija i razgovaralo o postignutim rezultatima u ovom domenu. Aktivnosti bi imale za cilj podizanje nivoa informisanosti i svesti građana o značaju imunizacije u sprečavanju širenja zaraznih bolesti. Predložila je da se omogući prisustvo i građanima koji misle drugačije o ovom pitanju s obzirom da ove sednice imaju edukativni karakter i da treba da doprinesu razumevanju i značaju vakcinacije.

Odbor je jednoglasno zaključio da će jednom mesečno organizovati sednice radi praćenja situacije u vezi sa vakcinisanjem kao i edukacije javnosti o značaju imunizacije u sprečavanju oboljevanja od zaraznih bolesti.

Druga tačka dnevnog reda – Povlačenje iz procedure amandmana Odbora na čl. 14, 16. i 21. Predloga zakona o prevenciji i dijagnostici genetičkih bolesti, genetički uslovljenih anomalija i retkih bolesti

Nakon konsultacija, Odbor je odlučio da povuče iz procedure amandmane Odbora na čl. 14, 16. i 21. Predloga zakona o prevenciji i dijagnostici genetičkih bolesti, genetički uslovljenih anomalija i retkih bolesti.

Odbor je većinom glasova doneo Odluku o povlačenju navedenih amandmana iz skupštinske procedure i o tome je obavestio Narodnu skupštinu.

 Sednica je završena u 17,20 časova.

 SEKRETAR PREDSEDNIK

Božana Vojinović Prof. dr Slavica Đukić Dejanović